b'\n_START_ARTICLE_\nTrianon (bageri)\n_START_SECTION_\nHistorie\n_START_PARAGRAPH_\nTrianon blev grundlagt af bagermester J\xc3\xb8rgen Anton Ludvig Vinther den 15. september 1940, da han som s\xc3\xb8n af en bagermester i N\xc3\xa6sby p\xc3\xa5 Lolland overtog en bagerbutik p\xc3\xa5 Nyg\xc3\xa5rdsvej p\xc3\xa5 \xc3\x98sterbro._NEWLINE_Virksomheden voksede, og i 1959 overtog bagermester Vinther det kongelige hofbageri E. Rubows Eftf., Vimmelskaftet 37 (Str\xc3\xb8get). Den 4. marts 1970 fik Trianon selv pr\xc3\xa6dikat af kongelig hofleverand\xc3\xb8r. Siden har Vinthers s\xc3\xb8nner, bagermestrene B\xc3\xb8je Vinther og Max Vinther, overtaget Trianon, som de stadig driver. I 1999 blev Trianon tildelt Det Danske Gastronomiske Akademis h\xc3\xa6derspris for sine franske bondebr\xc3\xb8d._NEWLINE_Fra Vimmelskaftet blev virksomheden drevet indtil den 15. november 1998, hvor produktionen blev flyttet til mere moderne rammer p\xc3\xa5 Amerikavej p\xc3\xa5 Vesterbro. Den 19. januar 2008 flyttede Trianon atter til nye lokaler p\xc3\xa5 Kirstineh\xc3\xb8j, Kastrup, hvor et nyt bageri var blevet opf\xc3\xb8rt._NEWLINE_Trianons produktion og salg af bageri- og konditorivarer retter sig is\xc3\xa6r mod hoteller, hospitaler, kantiner, skoler samt andre detailhandlere. Virksomheden, som selv driver fire bageriudsalg i k\xc3\xb8benhavnsomr\xc3\xa5det, besk\xc3\xa6ftiger ca. 25 udl\xc3\xa6rte bagere og konditorer, hvortil kommer pakkepersonale, chauff\xc3\xb8rer og reng\xc3\xb8ringspersonale.'